આઝાદીની લડત અને વિશ્ર્વ યુદ્ધોની અસરોથી અજાણ લક્ષ્મીબહેનને મઝગાવના રસ્તા પરથી પસાર થયેલાં ગાંધીજી અને જવાહરલાલ નહેરુને જોયાનું યાદ છે. આઝાદી સમયે થયેલા ભાગલામાં હુલ્લડોની ખૂનામરકી યાદ કરવી ગમતી નથી. તો આઝાદી બાદ ભારત-પાકિસ્તાન વચ્ચે થયેલાં યુદ્ધમાં પાકિસ્તાનનું એક વિમાન કચ્છમાં ભારતીય લશ્કરે તોડી પાડેલું તે યાદ છે. આજે હવે તેમની તબિયત નબળી પડી હોવાથી ઘરની બહાર જવાનું બંધ કર્યું છે પણ હજી બે વરસ પહેલાં ય તેઓ નિયમિત અપાસરે જતાં. સ્તવનો ગવડાવતા. સ્તવન તો આજે પણ સારી રીતે ગાઈ શકે છે. કેટલાય વરસોથી તેઓ ચોવિયાર કરે છે એટલે સાંજના સાડાપાંચ પછી કશું જ ખાતા નથી.